BE, CZ, IE, EL, HR, IT, LV, LT, LU, HU, PT, RO, SK (13)

Miközben a leginkább rászoruló személyek társadalmi befogadása az OP II központi eleme, az az OP I-nek is fontos részét képezi. Az anyagi támogatás nyújtását olyan kísérő intézkedésekkel kell kiegészíteni, amelyek elősegítik a végső kedvezményezettek társadalmi befogadását (pl. a megfelelő szolgálatokhoz való irányítás, tanácsadás felajánlása a kiegyensúlyozott étrendre vonatkozóan, illetve tanácsadás nyújtása a költségvetéssel való gazdálkodással kapcsolatban). Ennélfogva az OP I a leginkább rászoruló személyek alapvető anyagi szükségleteire reagál, továbbá segítséget nyújt számukra a társadalomba történő visszailleszkedés felé vezető úton is.

A fent bemutatott fejleményekkel összhangban a tagállamok többsége feltüntette a jelentésében, hogy 2014-et programjai előkészítésére, az érintett felekkel folytatott konzultációkra és a Bizottsággal folytatott tárgyalásokra szánta. A programvégrehajtás előkészítési folyamata magában foglalta továbbá a programhatóságok kijelölését is (irányító és igazoló hatóságok). Továbbá egyes tagállamok dolgozni kezdtek az információs rendszereiken, és megbeszéléseket kezdeményeztek az érintett felekkel a leginkább rászoruló személyeket támogató európai segítségnyújtási alap finanszírozásával nyújtandó támogatás jellegéről.

Mivel a kiadások 2013. december 1-jétől kezdve elszámolhatók a leginkább rászoruló személyeket támogató európai segítségnyújtási alap keretében, számos tagállam, amely az OP I végrehajtása mellett döntött, azt jelezte, hogy a programok végrehajtása 2014-ben kezdődött el, az előkészítő munkákkal együtt. A közös bemeneti, teljesítmény- és eredménymutatókra vonatkozóan ezért pozitív értékeket jelentettek.

Összesen 13 tagállam (BE, CY, ES, FR, IT, LT, LU, LV, NL, PL, PT, RO és SI) vállalt műveletekre fordítandó kiadásokat. 2014 végén a műveletekre fordítandó kiadásokra vonatkozó kötelezettségvállalások összesen 330,7 millió EUR-t tettek ki. Nyolc tagállam (BE, ES, FR, LT, RO, PL, PT és SI) már 2014-ben elkezdte a segítségnyújtást. Öt tagállamban (BE, ES, FR, LT, RO) összesen 95,9 millió EUR kifizetésére került sor élelmiszerek nyújtásával kapcsolatos műveletekre. 2014-ben Olaszországban is sor került támogatás beszerzésére, de 2015-ig nem kezdődött meg annak elosztása.

A kiadások elszámolhatóságának korai időpontja, valamint az előfinanszírozás magas szintje – a leginkább rászoruló személyeket támogató európai segítségnyújtási alapról szóló rendeletben előírtak szerint – lehetővé tette e nyolc tagállam számára, hogy nagyon gyorsan érjenek el eredményeket. A tagállamok korábbi tapasztalata a leginkább rászorulókat támogató élelmiszerprogrammal kapcsolatban, amelynek a végrehajtására 2013-ig került sor, szintén olyan tényező volt, ami segítette a programok korai elindítását.

A fent említett nyolc tagállam 2014-ben összesen 228 707 tonna élelmiszert osztott ki, ezen belül pedig Románia a kiosztott mennyiség 42,3%-áért, Franciaország 28,8%-áért, Spanyolország pedig 21,3%-áért felelt. A teljesítménymutatók azt jelzik, hogy a kiosztott termékek köre eltérő volt a különböző tagállamokban: míg egyes tagállamok csak kis számú termékcsoportra fókuszáltak, addig mások az élelmiszerek szélesebb körét választották. Franciaország volt az egyetlen olyan tagállam, amely a leginkább rászoruló személyeket támogató európai segítségnyújtási alapra vonatkozó közös mutatók által lefedett hét kategória mindegyikéből osztott termékeket. Mind a nyolc tagállam osztott élelmiszert csomagok formájában, míg kettő tagállam (BE, ES) ételt is osztott a végső kedvezményezetteknek.

Példák arra, hogy mit tartalmazott egy élelmiszercsomag: BE: félzsíros tej, lazackonzerv, makrélafilé paradicsommártásban, marhahús, makaróni, burgonyapehely, hámozott paradicsom, borsó és répa, gomba, vegyes gyümölcsök cukrozott lében, mogyoróolaj, lekvár, reggeli gabonapelyhek, vanília ízű pudingpor ES: élelmiszerek felnőttek részére – 2 kg rizs, 2 kg lencse, 2 liter tej, 1 kg tészta, 800 g keksz, 780 g zöldbabkonzerv, 500 g sültparadicsom-konzerv; bébiételek – 4 doboz anyatej-kiegészítő tápszer (800 g), üveges bébiétel (8 csomag, egyenként 250 g) RO: 3 kg liszt, 3 kg kukoricaliszt, tészta, 2 liter olaj, 2 kg cukor, 12 darab húskonzerv.

A tagállamok többségében a támogatás beszerzését központilag szervezik, majd ezt követően a támogatás eljuttatását és szétosztását a partnerszervezetek végzik. Mivel a beszerzést a közbeszerzési szabályok alapján kell elvégezni, a támogatás rendszeres osztásának biztosítása érdekében fontos, hogy a nemzeti hatóságok képesek legyenek a közbeszerzési eljárások gyors és hatékony megszervezésére.

A becslések szerint 2014-ben összesen 10 964 726 ember, köztük 5 612 926 nő részesült támogatásban a leginkább rászoruló személyeket támogató európai segítségnyújtási alapból. A becslések szerint a kedvezményezetteknek körülbelül a negyede (3 092 695 személy) 15 éves vagy fiatalabb gyermek volt, 1 220 615 személy pedig 65 éves vagy idősebb személy volt. A becslések szerint a kedvezményezettek között 621 979 fogyatékos személy, 719 708 migráns, külföldi hátterű személy (ideértve a menekülteket is) és kisebbség, valamint 69 451 hajléktalan volt.

A leginkább rászoruló személyeket támogató európai segítségnyújtási alapból 2014 során támogatott személyek száma már jelentősen meghaladja az eredeti előrejelzéseket. A leginkább rászoruló személyeket támogató európai segítségnyújtási alapról szóló rendeletre vonatkozó javaslathoz készült hatásvizsgálatban foglalt becslés szerint az alap évente 1,96 millió - 2,13 millió személy támogatására képes. Meg kell jegyezni, hogy a 1255/2014/EU felhatalmazáson alapuló bizottsági rendelet követelményei szerint a leginkább rászoruló személyeket támogató európai segítségnyújtási alapból támogatásban részesülő személyek számára vonatkozó közös mutatók tekintetében bejelentett értékek a partnerszervezetek becslésein alapulnak.

A tagállamok arról tesznek jelentést, hogy az élelmiszerosztással egyidejűleg számos kísérő intézkedést is biztosítottak. Ezek többek között a következők voltak:

─élelmiszerek elkészítésével és tárolásával kapcsolatos tanácsadás, személyes higiéniával kapcsolatos tanácsadás (LT);

─a megfelelő szociális szolgálatokhoz történő irányítás (BE és FR);

─egyéni tanácsadás és műhelytalálkozók a végső kezdeményezettek számára rendelkezésre álló programokkal, az egészséges életvitellel és a stresszkezeléssel kapcsolatban (SI);

─pszichológiai és terápiás támogatás, főzőtanfolyamok, a táplálkozásra, az élelmiszer-pazarlás kezelésére, valamint a háztartási költségvetéssel való gazdálkodásra vonatkozó oktatás (PL).

A kísérő intézkedések az OP I végrehajtásának szerves részét képezik, ezért a Bizottság elvárja minden tagállamtól, hogy a 2015. évi jelentésében részletes tájékoztatást nyújtson a vállalt intézkedésekről.

Az OP II mellett döntő tagállamok által benyújtott jelentések azt mutatják, hogy 2014-ben ezen a téren csupán korlátozott végrehajtásra került sor. Ez többek között annak is köszönhető, hogy Svédországban és Németországban viszonylag későn fogadták el a programokat (csak 2015-ben).

IV. Horizontális elvek